ปตท.กำไรดี
&#8220;ประเสริฐ&#8221; มั่นใจกำไร-รายได้ ปีนี้ดีกว่าปีก่อนแน่ ธุรกิจผลิตสำรวจปิโตรเคมีหนุน นักวิเคราะห์เชียร์ซื้อ ไม่ห่วงถูกลดเกรด ตรึงค่าก๊าซ
2 ก.ค. 2553

“ประเสริฐ” มั่นใจกำไร-รายได้ ปีนี้ดีกว่าปีก่อนแน่ ธุรกิจผลิตสำรวจปิโตรเคมีหนุน นักวิเคราะห์เชียร์ซื้อ ไม่ห่วงถูกลดเกรด ตรึงค่าก๊าซ
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า รายได้และกำไรของปีนี้จะดีกว่าปีที่แล้วที่มีรายได้ 1.59 ล้านล้านบาท และกำไรสุทธิ 5.95 หมื่นล้านบาท ซึ่งเป็นผลจากเศรษฐกิจที่ดีขึ้นและราคาน้ำมันที่สูงขึ้น
ทั้งนี้ บริษัทได้แรงหนุนจากธุรกิจผลิตและสำรวจปิโตรเลียมที่เติบโตขึ้น ส่วนกลุ่มโรงกลั่นและปิโตรเคมีก็ไม่ได้มีปัญหา แม้ว่าไตรมาส 2 ค่าการกลั่นจะลดลงมากก็ตาม
สำหรับปี 2552 บริษัทมีสัดส่วนรายได้ราว 79% จากธุรกิจน้ำมัน และประมาณ 7.5% จากธุรกิจสำรวจและผลิตปิโตรเลียมนายประเสริฐ กล่าวว่า ขอให้รัฐบาลเร่งปรับโครงสร้างราคาก๊าซปิโตรเลียมเหลว (ก๊าซหุงต้ม : LPG) หลังยังคงตรึงราคาอยู่ โดยหากล่าช้าจนเกินไปประเทศไทยอาจต้องนำเข้าก๊าซเพิ่มขึ้น
ปัจจุบันบริษัทอยู่ระหว่างพิจารณารายละเอียดของการออกหุ้นกู้ในครึ่งหลังปีนี้ เพื่อรองรับการขยายการลงทุนและรีไฟแนนซ์หนี้เดิม โดยต้องพิจารณาความจำเป็นว่าจะออกครบวงเงิน 2 หมื่นล้านบาท หรือไม่
เมื่อวันที่ 30 มิ.ย.ที่ผ่านมา ราคาหุ้น PTT ปรับตัวลงแรง 4 บาท ปิดที่ 246 บาท เพราะได้รับผลกระทบจากการตรึงราคา LPG และ NGV รวมถึงมูดี้ส์ อินเวสเตอร์ เซอร์วิส ลดอันดับเครดิตลง สู่ระดับ A3 แต่นักวิเคราะห์ส่วนใหญ่คงคำแนะนำให้ซื้อหุ้น เช่น บริษัทหลักทรัพย์ กสิกรไทย ให้ราคาเป้าหมาย 350 บาท และ 209 บาท สำหรับ ปตท. สำรวจและผลิตปิโตรเลียม (PTTEP)